Ennen suomalaiset nauroivat Pekalle ja Pätkälle neekereinä, Ylen johtaja vertaa Herra Heinämäkeä.

Ylen päätös hyllyttää Pikku Kakkosen lastenohjelma Herra Heinämäen Lato-orkesterista synnytti niin vilkkaan keskustelun, että Yle julkaisi tiedotteen asiasta.

Ylen johtaja Ville Vilén perustelee tiedotteessa, miksi Yle siirtää suositun lasten ohjelman Pikku Kakkosesta ja Lasten Areenasta Ylen Elävään arkistoon.

– Siirto tehtiin, koska osa katsojista koki perinteiseen alkuperäiskansan asuun puetun, stereotyyppisen hahmon loukkaavaksi. Olemme saaneet tästä palautetta katsojiltamme.

Vilén sanoo, että palaute kertoo ajan muutoksesta.

– Ennen suomalaiset nauroivat Pekalle ja Pätkälle neekereinä tai viihde-ohjelman nunnukka-hahmoille. Ei enää, tänä päivänä ymmärrämme, että tämä on rasistista ja loukkaavaa.

Kyse on Vilénin mielestä samantyyppisestä asiasta.

– Keskustelu Herra Heinämäestä lähti siitä, että Suomen omaan alkuperäiskansaan saamelaisiin kuuluvat katsojat antoivat asiasta palautetta. Kuuntelimme heitä, arvioimme tilanteen huolellisesti ja päädyimme tähän ratkaisuun.

Yle haluaa Vilénin mukaan kunnioittaa alkuperäiskansoja ja esittää eettisesti parhaita mahdollisia lastenohjelmia.